**Miért pont Pannónia?**

Középiskolás korom óta tudom, hogy szeretnék részt venni az Erasmus programban és legalább egy szemesztert külföldön tanulni. Anno, amikor egyetemválasztás előtt álltam, az is egy szempont volt számomra, hogy melyik intézmény milyen külföldi részképzéseket tud biztosítani. Elszomorodtam, amikor az Erasmus megszűnt a PTE-n, de kis időre rá apukám mutatta, hogy létrejött a Pannónia Program. Egyből rákérdeztem az akkori kari koordinátorra, ám ő akkor még nem tudott információval szolgálni a programról. Pár hét elteltével viszont változott a helyzet, kiírták a pályázatot az ösztöndíjra, és tájékoztató előadást tartottak a programról.

**Előzetes elvárás**

Egy nyarat már dolgoztam külföldön, így tudtam, hogy nem érdemes nagy elvárásokkal belevágnom a programba és mindent előre elterveznem. Inkább csak reméltem, hogy jól fogom érezni magam, sokat fogok fejlődni, és lesz lehetőségem utazni.

**Nehézségek**

Bár én szerencsésnek mondhatom magam, és olyan helyen éltem, ami nem volt érintett övezet, a Dana nevű természeti katasztrófa az én mindennapjaimra is kihatással volt. Két hétig nem volt oktatás az egyetemen, majd pedig áttértünk online, illetve hibrid oktatásra. A legtöbb erasmusos program elmaradt. A tömegközlekedés sem működött rendesen, így a barátaim egy részével nehezen vagy éppen nem is tudtam találkozni. Negatív érzések és hangulatok uralták a mindennapokat.

Az itthoni és az ottani barátaimra támaszkodtam, valamint hálát adtam, amiért az én életem és lakhatásom nem került veszélybe. Továbbá egy barátommal pár héttel a történtek után elutaztunk Sevillába, ami segített igazán kilépni a mindennapi lehangoltságból.

**Lakhatás**

Egy szobát béreltem egy ötszobás lakásban. Rezsivel és kötelező takarítással együtt 440 eurót fizettem érte havonta. Egy erasmusos szervezeten keresztül béreltem, ugyanakkor senkinek sem ajánlom őket, mert akadt problémánk a lakással, és nem voltak segítőkészek, továbbá sokszor ignorálták a nekik írt üzeneteket. Szálláskeresésre inkább a Spotahome-ot, a HousingAnywhere-t, és Spanyolország esetében még az Idealistát javaslom.

**Oktatás**

A fogadóegyetemen három szakomhoz kapcsolódó és egy spanyol nyelvórát teljesítettem. A pszichológiás órák felépítése az előadást és a gyakorlatot is tartalmazta. A *Psychology of Motivantion and Emotions* tárgyat itthon már tanultam, ugyanakkor jó volt egy más perspektívából megközelíteni a tanagyagot. Az érzelmekről egy könyvklub keretében tanultunk, ahol Marc Brackett *Permission to feel* című könyvét dolgoztuk fel. Kifejezetten tetszett a könyvklub ötlete, rendkívül kreatív módja volt a tanulásnak.

Szeretem a fejlődéssel kapcsolatos tárgyakat, de még én magam is meglepődtem, hogy mennyire szerettem a *Preventive Intervention* tárgyamat. A tananyag érdekessége mellett a tanár személye is hozzátett ehhez. Rendkívül jó előadókésséggel rendelkezett, és az ő óráján végre tényleg tudtam élvezni az előadásokat.

A gimiben számomra traumatikus volt a nyelvtanulás, és végül nem is az ott kapott „oktatásnak” köszönhetem az angoltudásomat. A UCV-n viszont volt lehetőségem megtapasztalni, hogy az iskolai keretek köt zajló nyelvoktatás igen is lehet jó és élvezetes. A tanárunk, Pablo, rettentő aranyos, vicces és segítőkész volt. Igyekezett a való életre felkészíteni minket, továbbá megtanítani, hogy egy kis bátorsággal (ahogy ő nevezte) a Baby Yoda spanyoltudásunkkal is el tudunk boldogulni. Sajnos nem tanultam meg annyira spanyolul, mint amennyire megtanulhattam volna, de ez teljes mértékben rajtam múlt. Ennek ellenére jó szívvel gondolok vissza a spanyol órákra, és a jövőben tervezem folytatni a nyelv tanulását.

**Mindennapok**

Az erasmusos élet rendkívül pezsgő Spanyolországban, különösen az első hónapokban. Többféle erasmusos szervezet és cég van, akik rendszeresen szerveznek egy- és többnapos kirándulásokat, ismerkedős programokat és bulikat. Az első hónapban napi szintem ismertem meg új embereket a világ minden tájáról. Mindenki nagyon nyitott, kedves és barátságos volt. A város adta lehetőségeknek hála könnyen fel tudtuk találni magunkat. Sokszor beültünk valahova tapasozni és sangriát inni, vagy éppen lementünk a tengerpartra vagy a Túriába piknikezni.

**Valencia <3**

Valencia egy igazi csodahely! Gyönyörű, tengerpartos, pálmafákkal teli, élhető nagyváros, rendkívül jó elhelyezkedéssel. Közel van a fővároshoz, Madridhoz, továbbá Barcelonához, Alicantéhoz, Benidormhoz, és számos kisebb településhez és túraútvonalhoz.

A városon belüli tömegközlekedés nem tökéletes, vannak hibái, de azért szerethető és működő. Továbbá a biciklizés is egy opció, hiszen a rendesen és biztonságosan kiépített bicikliutakon túl ott van a Valenbisi, ami egy Mol Bubihoz hasonló igen népszerű rendszer. Ennek az egész évre szóló díja 30 euró.

**Megélhetés**

Az élelmiszer árak az itthonihoz hasonlóak, bizonyos termékek esetén alacsonyabbak. A kávézók valamivel olcsóbbak, az éttermek viszont drágábbak. A legtöbb szórakozóhelyre erasmusosként hajnal 1 előtt ingyenes a belépő, utána 15-20 euró. A tömegközlekedés a 26 év alattiaknak ingyenes, azonban lehet, hogy ezt a kedvezményt megszüntetik, úgyhogy a kiutazás előtt érdemes utána nézni.

**Kedvenc pillanatok: utazás & spanyol mindennapok**

A mobilitás során rengeteget utaztam. Olyan helyekre jutottam el, amikről azelőtt még álmodni sem mertem. Voltam Sevillában, Barcelonában, Madridban, Alicantéban, Benidormban, továbbá több kisebb spanyol településen. 10 napot Marokkóban töltöttem, ahol volt lehetőségem tevegelni és egy éjszakát a sivatagban tölteni.

A sok utazáson túl hálás vagyok a mindennapokért is. A spanyol kultúra igazán sokszínű és magával ragadó. Az emberek vidámak és segítőkészek. Nem számít, hogy nem tudsz spanyolul, azon lesznek, hogy megértsétek egymást és segíteni tudjanak. Sokkal könnyedebb az élethez való hozzáállásuk, ami számomra rendkívül szimpatikus volt.

Negyedóra sétára laktam a tengerparttól, és 20 perc bicikliútra a Túria parktól. Mindkét hely gyönyörű és kikapcsoló. Spanyolországban az emberek inkább a szabadban töltik az idejüket. Süt a nap a környezet szép. Ha rossz kedvem volt, csak lementem a tengerpartra vagy kimentem sétálni, és hirtelen minden egyből jobb lett.

**Miért ajánlanád másoknak?**

A Pannónia Program egy remek lehetőség arra, hogy kilépjetek a komfortzónátokból, megtapasztaljatok valami egészen mást, fejlődjetek és világot lássatok. Ez egy igazi kaland, amely során nemcsak embereket ismerhettek meg a világ minden tájáról, de magatokhoz is jóval közelebb kerülhettek.

**Jó tanács!**

Gyűjtsetek minél több pénzt a mobilitásra. Számomra elegendő volt az ösztöndíj ahhoz, hogy a megélhetésemet finanszírozzam, az utazásokat és a kezdeti költségeket viszont már nem tudtam belőle fedezni. Mielőtt megérkezett az ösztöndíj a számlámra, ki kellett fizetnem a repjegyemet, a biztosítást, a kaukciót a lakásra, az első havi lakbért, továbbá pár napi kinti megélhetésemet. Ha nem spóroltam volna jó előre, nem dolgozok végig egy nyarat, és nem támogatnak a szüleim, nem tudtam volna megengedni magamnak a mobilitást, ahogy a sok utazást sem.

**Képek**

A képen kültéri, ég, személy, ruházat látható

Automatikusan generált leírásA képen ruházat, ember, személy, lábbelik látható

Automatikusan generált leírásA képen karácsonyfa, karácsony, fa, karácsonyi dekoráció látható

Automatikusan generált leírás

A képen felhő, ég, hő, Borostyán látható

Automatikusan generált leírásA képen felhő, kültéri, ég, nappal látható

Automatikusan generált leírásA képen kültéri, ég, felhő, fa látható

Automatikusan generált leírásA képen kültéri, növény, ég, fa látható

Automatikusan generált leírás

A képen személy, Emberi arc, ruházat, mosoly látható

Automatikusan generált leírásA képen ruházat, személy, kültéri, ég látható

Automatikusan generált leírás